Folketing
2013-05-08

Til sidst til noget helt andet, nemlig situationen med de praktiserende læger. Uenigheden mellem regionerne og lægerne må ikke påvirke patienterne. Vi skal alle sammen være sikre på, at vi kan komme til lægen, hvis vi har brug for det. Derfor har regeringen fremlagt et lovforslag, der fastlægger nye rammer for almen praksis. Jeg er selvfølgelig glad for, at Venstre bakker op om de overordnede linjer i forslaget. Vi vil forlænge lægernes overenskomst frem til den 1. september. Så har regionerne og lægerne god mulighed for at indgå en ny aftale, og i mellemtiden kan lægerne arbejde under de samme vilkår, som de hele tiden har arbejdet under. Jeg må så også sige, at jeg er noget forundret over, at Praktiserende Lægers Organisation har opfordret lægerne til at afbryde samarbejde med det offentlige og begynde at afkræve betaling fra patienterne. Det er et voldsomt skridt. Jeg håber meget, at de praktiserende læger vil besinde sig, og at de vil give sig god tid til at læse lovforslaget, som jo også har en høringsfase. Så vidt mine første ord.